In die 21 dae dat sy op die eiland was, het sy 5 kg afgeskud. “Wat my die meeste verras het, was wanneer 'n mens dink jou liggaam is op sy laagste, dan het jy nog 30% se reserwes oor. 'n Mens se liggaam is veerkragtig en jy raak gewoond aan die gebrek aan slaap.”
Sy sê dit was vir haar vreemd om te ervaar hoe haar liggaam in die eerste week na sekere dinge gesmag het. “Jou liggaam mis suiker, kafeïen en vleis. Teen die tweede week gaan jy in ’n ander fase in. Jy mis nie meer kos nie, maar jy mis dit om te voel jy het energie. Jy voel so swak. Om op te staan, is moeilik; dan praat ek nog nie eers van hardloop nie.”
Josie sê dit was verstandelik uitputtend om mense te inspireer om jou gedagtes en visie te aanvaar sodat dinge op die beste manier vir jou kan uitwerk. “Dit verg soveel energie. Gewoonlik is ek bly om van my energie te gee vir ander, maar op die eiland was daar so min oor vir jouself. Ek het dit uitdagend gevind.”
Nadat sy uitgestem is, was haar eerste gedagte om ’n behoorlike cappuccino in die hande te kry. “Ek is ’n taamlik groot koffie-snob en my grootse swakheid is Nutella (sjokoladesmeer) of enige sjokolade. Ek het nog nooit so baie oor sjokolade gedroom soos op die eiland nie.
“Toe ek op die Abu Dhabi-lughawe kom, het ek ’n reusepannekoek geëet met omtrent ’n hele pot Nutella daarop. Dit was die wonderlikste pannekoek van my lewe en ek het dit verslind, maar nie lank daarna nie, was ek siek. Want in daardie stadium het ons so min geëet; ons het op ’n kol drie dae lank niks kos gehad nie.”
Sy sê rondom die tweede week het sy veral gesien hoe van die ander deelnemers begin gewig afskud. “Hulle het amper ’n spookagtigheid in hul oë gehad omdat daar niks energie daarin was nie.”
Terwyl sy die grootste deel van haar tyd op die eiland gebruik het om strategieë te beplan en ander te uitoorlê, sê Josie daar was oomblikke dat sy in verwondering was oor die eiland se ongelooflike natuurlewe. Daarom verklaar sy onomwonde: “Ek wil teruggaan. Vir seker.”